2021. gada 24. martā Noteikumi Nr. 186

Rīgā (prot. Nr. 29 25. §)

**Grozījumi Ministru kabineta 2017. gada 7. marta noteikumos Nr. 135 "Darbības programmas "Izaugsme un nodarbinātība" 4.3.1. specifiskā atbalsta mērķa "Veicināt energoefektivitāti un vietējo AER izmantošanu centralizētajā siltumapgādē****" pirmās projektu iesniegumu atlases kārtas īstenošanas noteikumi"**

Izdoti saskaņā ar

Eiropas Savienības struktūrfondu un

Kohēzijas fonda 2014.–2020. gada

plānošanas perioda vadības likuma

20. panta 13. punktu

Izdarīt Ministru kabineta 2017. gada 7. marta noteikumos Nr. 135 "Darbības programmas "Izaugsme un nodarbinātība" 4.3.1. specifiskā atbalsta mērķa "Veicināt energoefektivitāti un vietējo AER izmantošanu centralizētajā siltumapgādē" pirmās projektu iesniegumu atlases kārtas īstenošanas noteikumi" (Latvijas Vēstnesis, 2017, 57., 228. nr.; 2018, 149. nr.; 2019, 119., 166. nr.; 2020, 146. nr.) šādus grozījumus:

1. Izteikt 34. punktu šādā redakcijā:

"34. Projekta iesniegumā minētās aktivitātes atlases kārtas ietvaros īstenojamas ne vēlāk kā līdz 2023. gada 31. decembrim."

2. Izteikt 39. punktu šādā redakcijā:

"39. Ja projekta īstenošanas laikā rodas neattiecināmie izdevumi vai sadārdzinās projekta izmaksas, tad:

39.1. ja finansējumu sniedz saskaņā ar Komisijas regulas Nr. 651/2014 46. pantu, finansējuma saņēmējs apņemas neattiecināmos izdevumus un projekta izmaksu sadārdzinājumu segt no paša rīcībā esošajiem līdzekļiem, kas nav saistīti ar publisku atbalstu;

39.2. ja finansējuma saņēmējam ir uzticēts sniegt pakalpojumus ar vispārēju tautsaimniecisku nozīmi, finansējuma saņēmējs apņemas neattiecināmos izdevumus un projekta izmaksu sadārdzinājumu segt no līdzekļiem, kas nav saistīti ar grantu atbalstu no Eiropas Savienības fondu vai valsts budžeta līdzekļiem. Neattiecināmos izdevumus vai projekta izmaksu sadārdzinājumu finansējuma saņēmējs var segt no paša rīcībā esošajiem līdzekļiem vai no līdzekļiem (tai skaitā publiskajiem līdzekļiem un valsts atbalsta programmām, ievērojot attiecīgo valsts atbalsta programmu nosacījumus), kuri piesaistīti kā aizdevums vai ar garantijas palīdzību (arī tad, ja aizdevējs vai garantijas sniedzējs ir kredītiestāde, akciju sabiedrība "Attīstības finanšu institūcija Altum" vai Valsts kase)."

Ministru prezidents A. K. Kariņš

Ekonomikas ministrs J. Vitenbergs